‘Wees versigtig as jy SA besoek,’ vra Botswana-regeringNigeriese burgers het uit vergelding Woensdag Suid-Afrikaanse ondernemings onder meer die supermarkketting Shoprite in Abuja in Nigirië geteiken. (Foto: ANA) Die regering van Botswana het Woensdag ’n reiswaarskuwing uitgereik waarin hy sy burgers wat binnekort na Suid-Afrika reis vra om “uiters versigtig te wees” te midde van wydverspreide aanvalle op buitelanders in Gauteng. Die ministerie van internasionale sake en samewerking het in ŉ verklaring uit Gaborone gevra dat sy burgers wat in Suid-Afrika is, sekere gebiede waar geweld en plundertogte voorkom moet vermy en ten alle tye waaksaam moet wees. Maroela Media het vroeër berig die regering van Zimbabwe het ook vroeër die dag sy burgers wat in Suid-Afrika is of binnekort na die buurland reis, gemaan om “die nodige voorsorgmaatreëls te tref” te midde van grootskaalse aanvalle op uitlanders. Die regering van Zambië het ook vandeesweek sy burgers in Suid-Afrika gevra om waaksaam te wees nadat ŉ Zambiese burger in Germiston aan die Oos-Rand deur ŉ groep mense oorval en met ŉ skerp voorwerp in sy voorkop gesteek is. Hy was die afgelope twee maande in die land om vir sy broer te kuier. Nigeriese burgers het op hul beurt uit vergelding vandeesweek Suid-Afrikaanse ondernemings in dié land onder meer die selfoonoperateur MTN en die supermarkketting Shoprite geteiken. Teen Woensdag was byna 300 persone reeds in hegtenis geneem wat tot ŉ beduidende afname in geweld en plundertogte in Gauteng gelei het. Die geweld het egter die lewe van minstens vyf mense in die provinsie geëis.